استحصالی ٹیکس کا خاتمہ — عدل، ترقی اور فلاح کے لیے زکوٰۃ پر مبنی نظام[footnoteRef:1] [1:  Muqaddar Abbas, M.Phil. Riphah International University (Fsbd), muqaddarrajoa@gmail.com] 

خلاصہ
عصرِ حاضر میں فقر، معاشی عدم مساوات اور ریاستی سطح پر رائج استحصالی ٹیکس نظام ایک عالمی چیلنج کی صورت اختیار کر چکے ہیں، خصوصاً ترقی پذیر ممالک میں یہ مسائل زیادہ شدت کے ساتھ نمایاں ہیں۔ پاکستان کا موجودہ ٹیکس نظام، جو بالواسطہ اور ودہولڈنگ ٹیکسوں پر غیر معمولی انحصار کرتا ہے، معاشی سرگرمیوں کے فروغ کے بجائے انہیں محدود کرنے اور کمزور طبقات پر غیر متناسب بوجھ ڈالنے کا سبب بن رہا ہے۔ دوسری طرف اسلامی اقتصادی فکر میں زکوٰۃ کو فقر کے خاتمے، سماجی توازن اور معاشی عدل کے قیام کا ایک بنیادی عنصر قرار دیا گیا ہے۔ تاہم علمی اور عملی سطح پر زکوٰۃ کو ایک واحد اور مکمل حل کے طور پر پیش کرنا ایک نامکمل اور غیر نظاماتی تصور کو جنم دیتا ہے۔ یہ مقالہ اس بنیادی سوال کا تجزیاتی مطالعہ پیش کرتا ہے کہ آیا زکوٰۃ تمام اقسام کے فقر کے ازالے کے لیے کافی ہے، یا اسلامی اقتصادی نظام کو ایک مربوط، ہمہ جہت اور نظاماتی(Administrative) فریم ورک کے طور پر نافذ کرنا ناگزیر ہے۔ مقالے میں فقر کی اقسام کی عقلی و نصی درجہ بندی، زکوٰۃ کے حقیقی دائرۂ کار اور پاکستان کے موجودہ ٹیکس نظام کی ساختی( Structural)کمزوریوں کا تنقیدی جائزہ لیا گیا ہے۔ تحقیق اس نتیجے پر پہنچتی ہے کہ زکوٰۃ اگرچہ فقرِ طبیعی کے خاتمے کے لیے ایک مؤثر اور ناگزیر ذریعہ ہے، تاہم استحصالی ٹیکس نظام، سرمایہ دارانہ ارتکاز اور اخلاقی انحطاط کے ہوتے ہوئے محض زکوٰۃ کے ذریعے عدل، ترقی اور فلاح پر مبنی معاشرہ تشکیل دینا ممکن نہیں۔ اس کے لیے اسلامی اقتصادی نظام کے تمام اجزا کا باہمی ربط اور ریاستی سطح پر منصفانہ مالی پالیسیوں کا نفاذ ضروری ہے۔
کلیدی کلمات: اسلامی معاشیات، زکوٰۃ، فقر، استحصالی ٹیکس، معاشی عدل



مقدمہ:
اسلامی اقتصادی نظام دراصل اسلامی سماجی و اخلاقی ڈھانچے کا ایک لازمی جزو ہے جس کا مقصد محض معاشی سرگرمیوں کا انتظام نہیں بلکہ ایک ایسا عادلانہ اور متوازن نظام قائم کرنا ہے جو فرد کی اخلاقی تربیت اور امت کی اجتماعی فلاح دونوں کو یقینی بنائے۔ اس نظام میں (Distribution) یعنی وسائل، دولت اور آمدنی کی منصفانہ تقسیم بنیادی حیثیت رکھتی ہے، کیونکہ اسی کے ذریعے معاشرتی عدل، مساوات اور رفاہِ عامہ کے مقاصد بروئے کار آتے ہیں (Rizky Maidan Ilmy, june 2019)۔[footnoteRef:2]سرمایہ دارانہ یا روایتی معیشت میں دولت کو فرد کی مطلق ملکیت تصور کیا جاتا ہے، جس میں دوسروں کے حق کا کوئی تصور نہیں پایا جاتا۔ اس کے برعکس، اسلام نے یہ تعلیم دی ہے کہ مال انسان کی ذاتی جاگیر نہیں بلکہ اللہ کی امانت ہے، جس میں محروم اور ضرورت مند افراد کا حصہ شامل ہے۔ قرآن مجید میں ارشاد ہے:فِي أَمْوَالِهِمْ حَقٌّ لِّلسَّائِلِ وَالْمَحْرُومِ"اور ان کے مال میں سوال کرنے والے اور محروم کا ایک حق ہے۔" (الذاریات، 51:19)یہ آیت واضح کرتی ہے کہ تقسیمِ دولت کوئی اختیاری عمل یا احسان نہیں بلکہ ایک واجب ذمہ داری ہے۔ اگر یہ حق ادا نہ کیا جائے تو انسان غاصب شمار ہوگا، اور اگر ادا کیا جائے تو یہ محض امانت کی ادائیگی ہے۔ یوں اسلامی اقتصادی تربیت فرد کو اس حقیقت کا شعور دیتی ہے کہ وسائل کی منصفانہ تقسیم ایک اخلاقی و دینی فریضہ ہے، نہ کہ ذاتی مرضی یا منافع کا معاملہ (Syukur, 2018)۔[footnoteRef:3] نظامِ مالیات (ٹیکس) کسی بھی ملک کی معاشی مضبوطی اور سماجی استحکام میں فیصلہ کن کردار ادا کرتا ہے، بشرطیکہ وہ عادلانہ، شفاف اور عوام دوست ہو۔ اگر ریاستی نظامِ مالیات انصاف کے اصولوں پر قائم ہو تو زکوٰۃ جیسے الٰہی فریضے نہ صرف غربت کے خاتمے بلکہ قومی معیشت کے استحکام میں مؤثر کردار ادا کر سکتے ہیں، اور اسی طرح ٹیکس بھی عوام کے لیے بوجھ بننے کے بجائے سہولت اور معاشی ترقی کا ذریعہ بن جاتا ہے۔ تاہم اگر غریب عوام سے وصول کیا گیا ٹیکس محض سودی قرضوں کی ادائیگی میں صرف ہوتا رہے، جبکہ قوم بنیادی حقوق، تعلیم، صحت اور روزگار سے محروم رہے، تو ایسا نظام ترقی نہیں بلکہ صریح استحصال کے زمرے میں آتا ہے۔ لہٰذا ایک صحت مند معیشت کے لیے ضروری ہے کہ مالیاتی پالیسیوں کو عدلِ اجتماعی، فلاحِ عامہ اور اخلاقی ذمہ داری کے اصولوں سے ہم آہنگ کیا جائے۔ [2:  Ilmy, R. M., & Setiawan, I. (2019). The concept of production, distribution, and consumption in Islamic economics. Review of Islamic Economics and Finance, 2 (1), 36–41.]  [3:  Syukur, C. R. M. (2018). Distribution in Islam, contribution of waqf in redistribution, and implementation of Bank Wakaf Mikro. Journal of Islamic Economics Lariba, 5 (2), 113–126.] 

اسلامی نقطۂ نظر میں مال دو دولت کی تقسیم صِرف مصرفی سطح تک محدود نہیں بلکہ پیداواری سطح پر بھی لاگو ہے۔ زمین، معدنیات، پانی، جنگلات اور دیگر قدرتی وسائل اجتماعی امانت ہیں، جن کا ارتکاز چند ہاتھوں میں عدل کے منافی ہے۔ قرآن مجید میں فرمایا گیا:هُوَ ٱلَّذِى خَلَقَ لَكُم مَّا فِى ٱلۡأَرۡضِ جَمِيعاً"وہی (اللہ) ہے جس نے زمین میں جو کچھ ہے سب تمہارے لیے پیدا کیا۔" (البقرہ، 2:29)اسی طرح انسانی سرمایہ یعنی محنت اور ہنر کی تقسیم میں بھی انصاف اور بروقت معاوضہ لازمی قرار دیا گیا ہے، جیسا کہ نبی کریم ﷺ نے فرمایا:" أَعْطُوا اَلْأَجِيرَ أَجْرَهُ قَبْلَ أَنْ يَجِفَّ عَرَقُهُ"مزدور کو اس کی مزدوری اس کے پسینہ خشک ہونے سے پہلے دے دو۔ (جمهور, 1403ھ)" [footnoteRef:4]اسلامی اقتصادی تربیت کا مقصد یہی ہے کہ افراد میں بخل، ذخیرہ اندوزی، دولت اندوزی اور ناجائز قبضہ جیسے مفاسد کے مقابلے میں انصاف، مساوات، انفاق، صدقات، قرضِ حسنہ اور مالی شفافیت کے رجحانات پیدا کیے جائیں۔ یہ اقدار محض اقتصادی نظام کے استحکام کے لیے نہیں بلکہ متربیان کی اخلاقی و روحانی تربیت کے لیے بھی ناگزیر ہیں۔ اس عمل میں تعلیم و تربیت کے طریقہ کار کو کلیدی اہمیت حاصل ہے، جہاں نصاب اور تربیتی پروگرام قرآن و سنت کی تعلیمات اور اسلامی ثقافت کی روشنی میں مرتب کیے جاتے ہیں۔تحقیقی نتائج اس امر کی تصدیق کرتے ہیں کہ قرآن مجید نے تقسیم کے اصول اور اس کے عناصر(Components) پر واضح رہنمائی فراہم کی ہے۔ ان اصولوں کو عملی سطح پر نافذ کرنے کے لیے تعلیمی و تربیتی نظام میں جامع اور مستند اقدامات ضروری ہیں۔ اس کے نتیجے میں نہ صرف محروم طبقات کے حقوق کی حفاظت ممکن ہوتی ہے بلکہ معاشرے میں عدل، مساوات اور اجتماعی فلاح کے اصول بھی راسخ ہوتے ہیں۔ یوں اسلامی اقتصادی تربیت نہ صرف وسائل کی منصفانہ تقسیم کو منظم کرتی ہے بلکہ ایک متوازن اور عادلانہ سماجی و اقتصادی نظام کی تشکیل میں بھی بنیادی کردار ادا کرتی ہے۔ (قادری, 1402 ش)[footnoteRef:5] [4:  محمد بن زین‌الدین ، ابن‌ابی‌جمهور،   عوالي اللئالي العزيزية في الأحاديث الدينية،   مؤسسه سيد الشهداء (ع)،  قم ،  1362 ش،  ج 3، ص 253]  [5:  میثم شاه ملکی، حسن ملکی ، غلامرضا مصباحی مقدم، مصطفی قادری، آموزه های تربیت اقتصادی مبتنی بر آیات قرآن در حوزه توزیع، فصلنامه دین پژوهی و کارآمدی، دوره ۳ شماره ۱ بهار ۱۴۰۲ ص ۴۱ - (۵۸)] 

پاکستان میں استحصالی ٹیکسز
محمود خالد و ایم ناصر (2020) کے مطابق، پاکستان کا ٹیکس نظام اپنی ساخت اور اثرات کے اعتبار سے شدید طور پر منقسم، غیر منصفانہ اور معاشی ترقی کے خلاف کام کر رہا ہے۔ ان کی تحقیق سے پتا چلتا ہے کہ ٹیکس پالیسی کا بنیادی مرکز پائیدار معاشی نمو کی بجائے محض قلیل مدتی محصولاتی اہداف پر منتقل ہو چکا ہے، جس کے نتیجے میں یہ نظام معاشی لین دین کو فروغ دینے کے بجائے انہیں دبانے (Kill Transactions) کا ذریعہ بن گیا ہے ۔ان کے تجزیے کے اہم نکات درج ذیل ہیں:
1. بالواسطہ اور ودہولڈنگ ٹیکسوں پر غیر متناسب انحصار: نظام کا ریونیو کا بڑا حصہ بالواسطہ ٹیکسوں اور ودہولڈنگ ذرائع پر مشتمل ہے، جو وسائل کی غیر موثر تقسیم کا باعث بنتا ہے۔ قابل ذکر بات یہ ہے کہ براہ راست ٹیکسوں کی تقریباً 70% وصولی بھی ودہولڈنگ کے ذریعے ہوتی ہے، جو اس ٹیکس کے منصفانہ اور سالانہ بنیادوں پر ہونے کے اصل تصور سے انحراف ہے ۔
2. پیچیدگی اور تعمیل کی بھاری لاگت: ودہولڈنگ کے وسیع نیٹ ورک اور انتہائی پیچیدہ قوانین نے کاروباری لاگتوں اور تعمیل کے اخراجات میں غیر ضروری اضافہ کیا ہے، جس سے معاشی سرگرمیاں مجروح ہوتی ہیں ۔
3. غیر مستحکم اور منقسم پالیسی فریم ورک: ٹیکس قوانین میں بار بار ہونے والی تبدیلیاں، منی بجٹ اور ایس آر اوز کے استعمال نے پالیسی کی غیر یقینی کو جنم دیا ہے۔ ساتھ ہی، وفاقی اور صوبائی سطح پر ٹیکس کے دائرہ کار کی تقسیم اور شرحوں میں تفاوت نے نظام کی پیچیدگی اور غیر شفافیت میں اضافہ کیا ہے۔
4. ٹیرف کا محصولاتی استعمال: تحقیق یہ بھی واضح کرتی ہے کہ ٹیرف کو تجارتی سہولت کے بجائے محصولات کے حصول کے آلے کے طور پر استعمال کیا جا رہا ہے، جس نے صنعتی مسابقت اور برآمدی صلاحیت کو نقصان پہنچایا ہے ۔ محققین کے مطابق پاکستان کے لیے ایک سادہ، مستحکم اور ترقی دوست ٹیکس نظام کی طرف منتقلی ناگزیر ہے۔ ان کی تجویز ہے کہ بالواسطہ اور غیر مؤثر ودہولڈنگ ٹیکسوں پر انحصار کم کرتے ہوئے اصل براہ راست ٹیکسیشن کو فروغ دیا جائے، تاکہ معاشی لین دین کو تحریک ملے اور طویل مدتی پائیدار محصولات کی راہ ہموار ہو سکے (Khalid, 2020) ۔[footnoteRef:6] [6:  Khalid, M., & Nasir, M. (2020). Tax structure in Pakistan: Fragmented, exploitative and anti-growth. The Pakistan Development Review, 59 (3), 461–468.] 

ملکی صنعتیں بظاہر قومی اقتصادی ترقی کے نام پر قائم کی جاتی ہیں، لیکن حقیقت میں یہ اکثر عوام کی قربانیوں اور محدود وسائل پر مبنی ہوتی ہیں۔ برآمدات میں اضافہ اس طرح کیا جاتا ہے کہ عوام اعلیٰ معیار کی ملکی مصنوعات، جیسے باسمتی چاول اور معیاری چائے، سے محروم رہ جاتے ہیں۔ جوٹ (natural fiber)، کپاس، چاول اور چائے جیسی برآمدی اشیا سے حاصل ہونے والا زرِ مبادلہ حکومت قبضے میں لے لیتی ہے اور عوام کو اس کے بدلے صرف کاغذی نوٹ فراہم کیے جاتے ہیں۔ اس زرِ مبادلہ میں ترقی یافتہ ممالک سے حاصل کردہ سودی قرضے بھی شامل ہوتے ہیں، جو سیاسی دباؤ اور مفادات سے آزاد نہیں۔یہ مالی وسائل بعد میں مخصوص سرمایہ دار صنعت کاروں کو منتقل کیے جاتے ہیں، جنہیں حکومتی تحفظ (Protection) حاصل ہوتا ہے۔ نتیجتاً مارکیٹ میں صرف انہی کی مصنوعات دستیاب ہوتی ہیں، خواہ وہ ناقص معیار کی یا مہنگی ہی کیوں نہ ہوں۔ اس کا بوجھ عام صارفین پر پڑتا ہے؛ قیمتوں میں اضافہ، اشیاء کی قلت اور ملاوٹ روزمرہ کا معمول بن جاتے ہیں۔ مہنگائی مزدور کی کمر توڑتی ہے، سرمایہ دار استحصال کرتے ہیں، حکومت بالواسطہ ٹیکس (Indirect Taxes) بڑھاتی ہے، اور سرمایہ دار کا منافع بڑھتا رہتا ہے، جبکہ عوام غربت، محرومی اور معاشی عدم مساوات میں مبتلا رہتے ہیں۔ یہ پورا عمل "قومی صنعتی ترقی" کے استحصالی اور غیر مساوی پہلو کو واضح کرتا ہے[footnoteRef:7]۔ (عثمانی, 1423ھج، 54-55) [7:  محمد تقی، عثمانی، ہمارا معاشی نظام، مکتبہ دارالعلوم، کراچی، 1423ھج، ص 54-55] 

قدرتی وسائل کی عادلانہ تقسیم: اسلام اور سرمایہ داری کے تناظر میں
اسلامی اور سرمایہ دارانہ نظامِ معیشت میں مالی تقسیم کے بارے میں نقطۂ نظر میں بنیادی فرق پایا جاتا ہے۔ سرمایہ دارانہ فکر کی بنیاد ایسے فلسفی اصولوں پر ہے جو فرد کو مرکزیت دیتے ہیں اور قدرتی وسائل پر مکمل نجی ملکیت کو جائز سمجھتے ہیں۔ اس نظام میں ہر شخص،خواہ اس کے پاس طاقت اور سرمایہ ہو یا نہ ہو، اصولاً قدرتی وسائل کو اپنی ملکیت میں لے سکتا ہے، لیکن عملی طور پر زیادہ طاقت اور وسائل رکھنے والے افراد ہی ان پر قابض ہو جاتے ہیں۔نتیجہ یہ ہے کہ دولت کا ارتکاز چند ہاتھوں میں ہو جاتا ہے اور نابرابری میں اضافہ ہوتا ہے۔اسلام اس کے برعکس عدل اور ہدایتِ اجتماعی کو اپنی بنیاد بناتا ہے۔ اس کا مقصد یہ ہے کہ قدرتی وسائل صرف مخصوص طبقات تک محدود نہ رہیں بلکہ ان سے پوری امت کو فائدہ پہنچے۔ اسی لیے اسلام نے قدرتی وسائل کی تقسیم کے بارے میں واضح اصول وضع کیے ہیں:1۔وسائل جو ولی امر کے اختیار میں ہیں، جیسے زمینِ موات، معدنیات، ساحل،جنگلات اور دریا کے کنارے۔ ان میں نجی ملکیت صرف اس وقت ممکن ہے جب کوئی شخص ولی امر کی اجازت سے ان پر محنت اور آبادکاری کرے۔2۔مباحاتِ عامہ، جیسے دریا کی مچھلیاں، پرندے، عام پانی اور جنگلی پھل، جن سے سب لوگ فائدہ اٹھا سکتے ہیں۔ لیکن ان کی نگرانی اور عمومی مصلحت کی رعایت ریاست کے ذمے ہے، تاکہ یہ وسائل چند ہاتھوں میں مرتکز نہ ہو جائیں۔یوں اسلام نے قدرتی وسائل کو "امانتِ الٰہی" قرار دے کر ان کی عادلانہ تقسیم کو یقینی بنایا ہے۔ اس کے برعکس سرمایہ داری میں دولت اور قدرتی وسائل زیادہ تر طاقتور افراد کے قبضے میں آ جاتے ہیں۔ نتیجتاً اسلامی نظامِ معیشت سرمایہ دارانہ نظام کے مقابلے میں زیادہ عادلانہ، متوازن اور انسان دوست ہے (معزی, 1388ش)۔[footnoteRef:8] "مَّآ أَفَآءَ ٱللَّهُ عَلَىٰ رَسُولِهِۦ مِنۡ أَهۡلِ ٱلۡقُرَىٰ فَلِلَّهِ وَلِلرَّسُولِ وَلِذِي ٱلۡقُرۡبَىٰ وَٱلۡيَتَٰمَىٰ وَٱلۡمَسَٰكِينِ وَٱبۡنِ ٱلسَّبِيلِ كَيۡ لَا يَكُونَ دُولَةَۢ بَيۡنَ ٱلۡأَغۡنِيَآءِ مِنكُمۡۚ وَمَآ ءَاتَىٰكُمُ ٱلرَّسُولُ فَخُذُوهُ وَمَا نَهَىٰكُمۡ عَنۡهُ فَٱنتَهُواْۚ وَٱتَّقُواْ ٱللَّهَۖ إِنَّ ٱللَّهَ شَدِيدُ ٱلۡعِقَابِ" اللہ نے ان بستی والوں کے مال سے جو کچھ بھی اپنے رسول کی آمدنی قرار دیا ہے وہ اللہ اور رسول اور قریب ترین رشتہ داروں اور یتیموں اور مسکین اور مسافروں کے لیے ہے تاکہ وہ مال تمہارے دولت مندوں کے درمیان ہی گردش نہ کرتا رہے اور رسول جو تمہیں دے دیں وہ لے لو اور جس سے روک دیں اس سے رک جاؤ اور اللہ کا خوف کرو، اللہ یقینا شدید عذاب دینے والا ہے۔(حشر:7)[footnoteRef:9] یہ آیہ قرآنی اس اہم نقطے کی طرف توجہ دلا رہی ہے کہ مال کی تقسیم ایسی غیر عادلانہ طریقے سے نہ ہو کہ فقط ایک ہی طبقے کے افراد اس سے فائدہ اٹھاتے رہیں اور باقی محروم رہیں۔ [8:   سید حسین، میر معزی، نظام اقتصادی اسلام، انتشارات کانون اندیشہ جوان، 1388ش، تہران، ج 3، ص 183-184]  [9:   سورہ حشر، آیہ 7] 

پیداوار کے بعد دولت کی تقسیم
اسلامی نظامِ معیشت میں پیداوار کے بعد تقسیمِ ثروت کا مرحلہ بنیادی اہمیت رکھتا ہے۔ اس مرحلے میں سب سے پہلا اور نمایاں عامل محنت و عمل ہے۔ قرآن کریم میں فرمایا گیا: ﴿لِلرِّجَالِ نَصِيبٌ مِّمَّا اكْتَسَبُوا وَلِلنِّسَاءِ نَصِيبٌ مِّمَّا اكْتَسَبْنَ﴾[footnoteRef:10] یعنی ہر فرد اپنی جدوجہد اور عمل کے مطابق حق رکھتا ہے۔ اس سے یہ اصول واضح ہوتا ہے کہ اسلامی معیشت میں تقسیم کا بنیادی معیار محنت ہے، کیونکہ محنت ہی ملکیت اور حقِ تصرف کو جنم دیتی ہے۔قرآنی آیات اس بات کی تائید کرتی ہیں کہ خداوند متعال نے اپنی الٰہی سنتوں میں سعی و کوشش اور اپنی حالت بدلنے کی تاکید فرمائی ہے۔ہر انسان کی ذمہ داری ہے کہ وہ اپنی حالت بدلنے کی کوشش کرے۔"إِنَّ ٱللَّهَ لَا يُغَيِّرُ مَا بِقَوۡمٍ حَتَّىٰ يُغَيِّرُواْ مَا بِأَنفُسِهِمۡ" دینی تعلیمات بھی انسان کو سعی و کوشش کی تلقین کرتی ہیں ۔انسان کا کام حرکت ہے برکت عطا کرنا خدائی وعدہ ہے۔تاہم اسلام محض محنت کو واحد معیار نہیں مانتا بلکہ اس کے ساتھ دوسرا عامل یعنی ضرورت کو بھی تقسیمِ ثروت کا مستقل اصول قرار دیتا ہے۔ قرآن مجید میں ارشاد ہے: ﴿وَالَّذِينَ فِي أَمْوَالِهِمْ حَقٌّ مَّعْلُومٌ لِّلسَّائِلِ وَالْمَحْرُومِ﴾[footnoteRef:11] یعنی اہلِ ایمان کے اموال میں محروم اور محتاج افراد کے لیے ایک مقررہ حق ہے۔ اس آیت سے یہ حقیقت سامنے آتی ہے کہ اسلام ضرورت کو بھی ایسا معیار بناتا ہے جو بعض طبقات کو بغیر محنت کے بھی ثروت میں حصہ دار بناتا ہے (Rahim, June 2015)۔[footnoteRef:12]اس اصول کی روشنی میں انسانی معاشرہ تین بنیادی طبقات پر مشتمل نظر آتا ہے: [10:    سورہ النساء، آیہ 32]  [11:   سورہ المعارج، آیہ 24-25]  [12:  Shafinah Rahim, A CONCEPTUAL FRAMEWORK OF DISTRIBUTIVE JUSTICE IN ISLAMIC ECONOMICS, AL ALBAB - Borneo Journal of Religious Studies (BJRS) ,Volume 4 Number 1 June 2015, P.23] 

· وہ جو مکمل صلاحیت رکھتے ہیں اور اپنی محنت سے ضروریات سے بڑھ کر بھی کما سکتے ہیں؛ ان کے لیے معیار صرف محنت ہے۔
· وہ جو محنت تو کر سکتے ہیں مگر ان کی آمدنی صرف بنیادی ضروریات تک محدود رہتی ہے؛ ان کے لیے محنت اور ضرورت دونوں تقسیم میں دخیل ہیں۔
· وہ جو جسمانی، ذہنی یا دیگر اسباب کی بنا پر محنت سے بالکل عاجز ہیں؛ ان کے لیے معیار صرف ضرورت ہے۔ (تہرانی, 1383ش)[footnoteRef:13] [13:  مہدی ہادوی، تہرانی،مکتب  و نظام اقتصادی اسلام، مؤسسہ فرہنگی خانہ خِرد(بیت الحکمۃ)، 1383ش،قم، ص  175] 

یوں اسلامی نظامِ معیشت ایک متوازن ڈھانچہ فراہم کرتا ہے۔ ایک طرف یہ محنت کو عزت دیتا ہے اور افراد کو ان کی صلاحیتوں کے مطابق کمائی کا حق عطا کرتا ہے، اور دوسری طرف ضرورت کی بنیاد پر ایسے افراد کی کفالت کو یقینی بناتا ہے جو کمزور یا ناتواں ہوں تاکہ کوئی بھی شخص معاشرے میں بنیادی حقوق سے محروم نہ رہ جائے۔اسلامی فکر کی یہ جامعیت اسے دیگر اقتصادی نظریات سے ممتاز کرتی ہے۔ ایک طرف وہ نظام ہیں جو صرف محنت کو قدر و تقسیم کا معیار قرار دیتے ہیں اور یوں کمزور طبقات کو نظر انداز کر دیتے ہیں؛ دوسری طرف وہ نظریات ہیں جو ضرورت کو محض ایک نعرے کی حد تک لاتے ہیں مگر عملی طور پر افراد کو مزید محرومی کی طرف دھکیل دیتے ہیں۔ اسلام ان دونوں انتہاؤں سے بچتے ہوئے ایک ایسا متوازن اصول پیش کرتا ہے جس میں محنت کی ترغیب بھی باقی رہتی ہے اور ضرورت کی کفالت بھی یقینی بنتی ہے (الصدر, 1375ش)۔[footnoteRef:14] مال دار لوگوں کی ذمہ داری ہے کہ وہ الہٰی تعلیمات کے سائے میں محنت ، کام اور کوشش کا دامن بھی نہ چھوڑیں اور اگر معاشرے میں ان کے سامنے محروم،سائل اور نیازمند افراد موجود ہوں تو قارون  و ابولہب جیسے افراد کی پیروی نہ کریں بلکہ حضرت یوسفؑ، سلیمانؑ، جنابِ ذوالقرنین کی سیرت پر چلتے ہوئے آگے بڑھیں اور معاشرے میں محروم لوگوں کی دستگیری کریں۔الہٰی تقسیم جہاں محنت و کوشش کی بنا پر ہے وہاں بعض افراد کے لئے امتحان بھی ہے۔جن کو مال عطا کیا وہ بھی آزمائش میں ہیں کہ شکر بجا لاتے ہیں یا نہیں اور جن کو عطا نہیں کیا انہیں آزمایا ہے کہ صبر کتنا کرتے ہیں۔پس ؛اسلامی معیشت میں تقسیمِ ثروت کے دو مستقل اصول ہیں: محنت (کار) اور ضرورت (نیاز)۔ محنت ملکیت اور حق کا سرچشمہ ہے،جبکہ ضرورت کمزور اور محروم طبقات کے حق کو محفوظ بناتی ہے۔ ان دونوں اصولوں کی ہم آہنگی ایک ایسے نظام کی بنیاد فراہم کرتی ہے جو بیک وقت عدل، ترغیبِ عمل اور کفالتِ عامہ کے مقاصد کو پورا کرتا ہے۔ یہی اسلام کا امتیاز ہے کہ وہ فرد کی محنت کی قدر کرتا ہے مگر اس کے ساتھ معاشرے کے ہر فرد کے لیے کم از کم معیارِ زندگی کی ضمانت بھی فراہم کرتا ہے۔ [14:   محمد باقر،  الصدر، اقتصادنا، مکتب الاعلام اسلامی مرکز النشر،قم، 1375ش، ص 661-663] 


مال و ثروت کی تقسیم کے اہداف
اسلامی نقطۂ نظر سے مال و ثروت کی تقسیم (Distribution of wealth) محض ایک معاشی تقاضا نہیں بلکہ ایک اخلاقی، تربیتی اور ایمانی فریضہ ہے، جو براہِ راست انسان کے نظریۂ حیات اور فلسفۂ زندگی سے مربوط ہے۔ اگر کسی فرد کی نگاہ صرف مادی لذتوں اور دنیوی منفعتوں تک محدود ہو تو اس کے نزدیک دولت کا مقصد صرف زیادہ سے زیادہ جمع کرنا اور اپنی خوشحالی کو یقینی بنانا رہ جاتا ہے، خواہ اس سے معاشرتی ناہمواری اور طبقاتی تفاوت ہی کیوں نہ بڑھ جائے۔ اس کے برعکس وہ شخص جو آخرت، حساب و کتاب اور رضائے الٰہی پر ایمان رکھتا ہے، دولت کو ایک الٰہی امانت سمجھتا ہے اور تقسیمِ ثروت کو اپنی ذمہ داری جانتا ہے۔ چنانچہ ایسا انسان انفاق، زکوٰۃ، خمس اور صدقات کو محض سماجی ضرورت نہیں بلکہ اپنی دائمی زندگی کا سرمایہ قرار دیتا ہے۔ (صدر, 1400ش)[footnoteRef:15]  [15:   موسیٰ صدر، رہیافت اقتصادی اسلام، مؤسسہ فرہنگی تحقیقاتی امام موسیٰ صدر, تہران ، 1400ش، ص 114-128] 

عدالت کا قیام
قرآن نے انبیاء کے مبعوث ہونے کا ایک بنیادی ہدف معاشرے میں قسط و عدل کا قیام قرار دیا ہے۔"لَقَدْ أَرْسَلْنَا رُسُلَنَا بِالْبَيِّنَاتِ وَأَنْزَلْنَا مَعَهُمُ الْكِتَابَ وَالْمِيزَانَ لِيَقُومَ النَّاسُ بِالْقِسْطِ"(سورۃ الحدید: 25) بتحقیق ہم نے اپنے رسولوں کو واضح دلائل دے کر بھیجا ہے اور ان کے ساتھ کتاب اور میزان نازل کیا ہے تاکہ لوگ عدل قائم کریں"نبوت کا فلسفہ عدالت کو قائم کرنا ہے۔عدالت اسی وقت قائم ہوسکتی ہے جب معاشرے کی رہبری ایک الٰہی نمائندے کے ہاتھ میں ہو۔جو اقتدار کو زمانے میں عدالت کے قیام کے لئے استعمال کرتے ہیں۔عدالت صرف چندامور سے متعلق نہیں ہے بلکہ زندگی کے تمام امور سے متعلق ہے۔اگر اسی آیہ  سے ماقبل آیات پر توجہ دیں تو اقتصادی مطالب ذکر ہورہے ہیں۔صدقہ دینے والے مؤمنین و مؤمنات کا ذکر ہے پھر مؤمنین  کو دنیا کی حقیقت سے آشنا کروایا جارہا ہے اور بخل کرنے والوں کا ذکر موجود ہے ۔زہد کی تعریف کی جارہی ہے کہ کچھ مل جائے تو اِترایا نہ کرو اور کچھ ہاتھ سے چلا جائے تو رنجیدہ نہ ہوا کرو۔ اللہ تعالیٰ ان آیات میں سب سے پہلے مؤمنین کے دلوں پر طاری ہونے والی سختی (قساوت) کی طرف اشارہ کرتا ہے، جس کی وجہ سے وہ دینی ذمہ داریوں کی ادائیگی میں بالخصوص انفاق فی سبیل اللہ کے معاملے میں سستی اور بوجھل پن کا شکار ہو گئے تھے، حالانکہ یہی انفاق جہاد کے قیام اور دین کی بقا کا بنیادی سہارا ہے۔ اس حالت میں قرآن مجید نے ان کی مثال اہلِ کتاب سے دی، جو طویل مہلتِ الٰہی اور دنیاوی دلفریبیوں کے باعث قساوتِ قلب کے مرض میں مبتلا ہو گئے تھے۔اس پس منظر کے بعد قرآن مجید انبیاء کی بعثت اور ان کے ساتھ کتاب و میزان کے نزول کے مقصد کو بیان کرتا ہے۔ اس مقصد کا خلاصہ یہ ہے کہ رسالت و وحی کا اصل ہدف محض تعلیم یا ہدایت نہیں بلکہ انسانی معاشرے کو عدل و قسط کی بنیادوں پر استوار کرنا ہے۔ معاشرے میں پائے جانے والے ہر خلا کو اس انداز میں پُر کرنا ہے کہ ہر ایک اپنے مقام و محل پر پہنچے۔حق دار کو اس کا حق ملے۔انبیاء کی جدوجہد اس بات پر مرکوز تھی کہ انسان صرف انفرادی سطح پر نیکی اختیار نہ کرے بلکہ اجتماعی سطح پر عدل و انصاف کو معمولِ حیات بنائے۔ یوں وہ افراد اور اقوام کو تربیت دے کر ایک ایسا معاشرہ قائم کرنا چاہتے تھے جس کی روح عدل ہو اور جس میں ظلم و استحصال کے لئے کوئی جگہ باقی نہ رہے۔ (طباطبائی, 1378 ہ ش)[footnoteRef:16] [16:   محمد حسین، طباطبائی: مترجم"محمد باقر موسوی، تفسیر المیزان(ترجمہ)،ج 91، جامعه مدرسین حوزه علمیه قم، دفتر انتشارات اسلامی، قم، 1378 ہ ش ، ص 301] 

فقر کا خاتمہ
اسلامی تعلیمات میں فقر و ناداری کبھی بھی قابلِ تعریف نہیں رہے۔بہت ساری آیات و روایات موجود ہیں جو انسان کو فقر و ناداری سے نکلنے کی تاکید کرتی ہیں۔ سعی و کوشش، قدرت کا حصول، انفاق کی دعوت، فقر کی مذمت اور فقر کو "موت الاکبر" جیسی تعبیرات سے یاد کرنا؛ یہ واضح کرتا ہے کہ دین اسلام فقر پسند نہیں بلکہ اس کے خاتمے کا مذہب ہے۔سورہ بقرہ کی ابتدائی آیات ہی جب ایک مومن کو انفاق کی دعوت دے رہی ہیں تو ظاہر کہ دین دینے والے ہاتھ کا طالب ہے لینے والے کا نہیں۔ایک نقطہ جس کی طرف توجہ کی ضرورت ہے جس پر اسلامی تعلیمات تاکید بھی کرتی ہے وہ معاشرے میں خدا نے ہر انسان کو مختلف صلاحیات دی ہیں اور فطرتاً تمام انسان جسمانی، ذہنی اور صلاحیات کی بناپر اختلاف رکھتے ہیں۔پس  الٰہی  تعلیمات انسان کو دعوت دیتی ہیں کہ وہ اس خلا کو انفاق ایثار،خمس وزکوٰۃ اور صدقات سے پُر کرے۔اگر تمام انسان ایک جیسے ہوتے تو ان تمام اقدار کی جلوہ کہاں نمودار ہوتا؟ خدا نے مال دے کر انسان کو بتایا ہے کہ تیرے پاس یہ امانت ہے اُن محروم لوگوں کی جو اس قابل نہیں ہیں کہ مال کما سکیں یا  وہ  گردشِ روزگار میں وسائل کے حصول میں پیچھے رہ گئے۔دینی تعلیمات تو اس حد تک راہنمائی کرتی ہیں کہ انسان فقر و ناداری اور کمیابی کا احساس بھی نہ کرے۔علی علیہ السلام فرماتے ہیں!"إنَّ اللّهَ تعالى فَرَضَ على أئمّةِ العَدلِ أن يُقَدِّروا أنْفُسَهُمْ بِضَعَفَةِ النّاسِ، كَيْ لايَتَبيَّغَ بالفقيرِفَقْرُهُ"خدا وندِمتعال نے آئمہ حق پر فرض قرار دیا ہے کہ وہ اپنے آپ کو  مفلس اور نادار لوگوں کی سطح پر رکھیں، تاکہ مفلوک الحال اپنے فقر کی وجہ سے پیچ و تاب نہ کھائے۔ (نہج البلاغہ(اردو), 2003 م)[footnoteRef:17] اسلامی معیشت میں فقر کے خاتمے کو بنیادی اصول کی حیثیت حاصل ہے۔ قرآن کریم نے بارہا دولت اور آمدنی کی تقسیم کو اس مقصد کے لئے بیان کیا ہے کہ سماج میں کوئی فرد محرومی کا شکار نہ رہے۔ اسی لئے اسلام نے مختلف واجب (زکوٰۃ، خمس، کفارات) اور مستحب (صدقات، انفاقات، قربانی کا گوشت تقسیم کرنا وغیرہ) احکام کو مشروع قرار دیا، تاکہ فرد کی روحانی و اخلاقی تربیت بھی ہو اور اجتماعی سطح پر غربت و محرومی کا خاتمہ بھی ممکن ہو۔اسلام محض ایک معاشی نظام نہیں بلکہ ایک انسان دوست مکتب ہے جو فقر و ناداری کو حتیٰ کہ غیر مسلموں کے لئے بھی ناپسندیدہ سمجھتا ہے۔ اسلامی حکومت کو اس بات کا پابند قرار دیا گیا ہے کہ وہ سماج کو فقر سے پاک کرے اور کمزور طبقات کی ضروریات پوری کرے۔قرآن کریم نے حتیٰ کہ عبادتِ حج کے موقع پر بھی سماجی پہلو کو اجاگر کیا۔ قربانی کرنے والوں کو تاکید کی گئی کہ وہ غریبوں کو فراموش نہ کریں"وَأَطْعِمُوا الْقَانِعَ وَالْمُعْتَرَّ"[footnoteRef:18](الحج: 36)یعنی قناعت کرنے والے محتاج اور وہ فقیر جو مانگتا نہیں، دونوں کو کھلاؤ۔اسی طرح بعض گناہوں کے کفارے کے طور پر غریبوں کو کھانا کھلانے کا حکم دیا گیا"فَكَفَّارَتُهُ إِطْعَامُ عَشَرَةِ مَسَاكِينَ[footnoteRef:19]"(المائدہ: 89)یعنی کفارہ یہ ہے کہ دس مسکینوں کو کھانا کھلایا جائے۔قرآن نے اس تصور کو بھی واضح کیا کہ وہ دولت جس سے فقراء کو حصہ نہ ملے، دراصل ایک وبال ہے۔ سورہ قلم میں اصحابِ جنت (باغ والوں) کا واقعہ اسی حقیقت کو ظاہر کرتا ہے۔ جب انہوں نے ارادہ کیا کہ اپنی پیداوار میں سے فقراء کو کچھ نہ دیں تو اللہ تعالیٰ نے ان کے باغ کو اس طرح جلا کر خاکستر کر دیا کہ صبح کو وہ یوں دکھائی دیا جیسے کٹا ہوا کھیت"فَأَصْبَحَتْ كَالصَّرِيمِ"(القلم: 20)[footnoteRef:20]یہ تمام قرآنی تعلیمات اس حقیقت پر دلالت کرتی ہیں کہ اسلام فقر اور محرومی کو محض ایک اقتصادی مسئلہ نہیں سمجھتا بلکہ اسے اخلاقی و تربیتی چیلنج قرار دیتا ہے۔ فرد کے اندر ایثار، انفاق اور تعاون کی روح پیدا کرنا اور معاشرے کو عدل و قسط کی طرف لے جانا اسلامی اقتصادی تربیت کا بنیادی مقصد ہے۔ اس تناظر میں تقسیمِ ثروت دراصل فقر و محرومی کے خاتمے کا ایک مضبوط ذریعہ اور عدلِ اجتماعی کے قیام کی اساس ہے۔ [17:  ۔ سید رضی، مترجم: مفتی جعفر حسین، نہج ا لبلاغہ،المعراج کمپنی،لاہور،2003م، خطبہ 207، ص 502-503]  [18:   سورہ حج، آیہ 36]  [19:   سورہ مائدہ، آیہ 89]  [20:   سورہ قلم، آیہ 20] 

دولت چند ہاتھوں میں نہ گھومتی رہے(عادلانہ تقسیم)
اسلامی نظامِ معیشت میں پالیسی سازوں پر یہ ذمہ داری عائد ہوتی ہے کہ وہ دولت کی منصفانہ تقسیم کو یقینی بنائیں اور اس کے ارتکاز کو محدود طبقے کے ہاتھوں میں جانے سے روکیں۔(البتہ زندگی کے ہر شعبے میں خیال رکھا جائے کہ ہر شخص کو اس کی صلاحیات کے مطابق عہدہ و مقام دیا جائے)۔ قرآن کریم اس حقیقت کی طرف اشارہ کرتے ہوئے فرماتا ہے: "لَا يَكُونَ دُولَةًۢ بَيْنَ ٱلۡأَغۡنِيَآءِ مِنكُمۡ" (الحشر: 7)۔ یعنی دولت محض دولت مندوں کے درمیان گردش نہ کرے۔ یہی تصور جدید معاشیات میں آمدنی کی دوبارہ تقسیم (Redistribution of Income) کہلاتا ہے، جسے اسلام نے عدل اجتماعی کے قیام اور فقر کے خاتمے کے لئے ایک بنیادی ذریعہ قرار دیا ہے۔اس آیت میں صراحت کے ساتھ یہ بیان کیا گیا ہے کہ اموال کے جمع ہونے اور ان کے اسلامی ریاستی و حکومتی نظام کے تحت آنے کا بنیادی مقصد یہ ہے کہ ان کی تقسیم عادلانہ ہو اور ان سے پورا معاشرہ، بالخصوص محروم اور نادار طبقات، فائدہ اٹھا سکیں۔چونکہ بعض طبقات مختلف اسباب کی بنا پر دولت اور وسائل تک رسائی سے محروم رہ جاتے ہیں، اس لیے اسلامی حکومت پر لازم ہے کہ وہ عوامی اموال کو اس طرح استعمال کرے کہ سرمایہ اور دولت معاشرتی سطح پر عادلانہ گردش میں رہیں۔ 
اسلامی تعلیمات اس امر پر زور دیتی ہیں کہ عوامی دولت اور اجتماعی سرمایہ ایسے منصوبوں پر صرف کیا جائے جو روزگار کے مواقع پیدا کریں، تاکہ فقراء اور محرومین صرف امداد کے محتاج نہ رہیں بلکہ اپنی ضروریات زندگی خود پوری کرنے کے قابل ہو جائیں۔ حکومت ضروری اشیاء پر سبسڈی ،زرعی اور کیٹل فارمنگ جیسے شعبے کو فروغ، سوشل سیکورٹی فنڈز،بیروزگاروں کو معاوضہ، ضعیفوں ، یتیموں، اور بے سہارا ماؤں اور بچوں کی کفالت کو یقینی بنانے کے لئے اقدامات کرے۔ در حقیقت دولت کی تقسیم کا اصل ہدف یہ ہے کہ سماج میں ہمہ گیر توازن اور عدل قائم ہو، طبقاتی تفاوت کم سے کم ہو، اور تمام افراد ایک ایسے ماحول میں زندگی گزاریں جو فقر و محرومی سے پاک ہو۔[footnoteRef:21] (معزی, 1388ش) [21:   سید حسین، میر معزی، نظام اقتصادی اسلام، ج 3، ص 77-76] 


اسلامی اقتصادی تربیت میں تقسیم کے اہم بنیادی عناصر
خدا نے انسان کو بے شمار قدرتی وسائل عطا کیے اور ساری کائنات کو اس کے لیے مسخر کردیا۔ انسان نے اپنی محنت، اوزار کے استعمال اور انسانی سرمائے کے ذریعے ان وسائل کو اپنے اختیار میں لیا۔اب سوال یہ ہے کہ ان وسائل کی مالکیت، ان کی تقسیم اور ان پر اختیار کا معیار کیا ہوگا؟ انسان انہیں ذخیرہ کرے یا ضائع کردے، یہ فیصلہ وہ اپنے فلسفۂ حیات کی روشنی میں کرتا ہے۔سرمایہ دارانہ نظام میں انسان کو مطلق ملکیت اور اختیارِ کامل دیا جاتا ہے۔ سرمایہ دار چاہے دولت ذخیرہ کرے، چاہے ضائع کردے، اس پر کوئی اخلاقی یا اجتماعی پابندی نہیں۔[footnoteRef:22] (عثمانی, ہمارا معاشی نظام, 1423 ھج، 10)اس طرزِ فکر میں پیداوار اور ثروت کا محور صرف فرد کی خواہش اور مفاد ہوتا ہے، جس کے نتیجے میں طبقاتی تفاوت بڑھتا ہے اور معاشرہ سرمایہ دار اور مزدور میں تقسیم ہوکر رہ جاتا ہے۔اشتراکی یا سوشلسٹ نظام اس کے برعکس فرد کو انفرادی ملکیت سے محروم کردیتا ہے اور تمام وسائل کو حکومتی کنٹرول کے تحت لے آتا ہے۔ یہاں انسان کو صرف ایک محدود دائرے میں استعمال کی اجازت ملتی ہے۔نتیجتاً فرد اپنی صلاحیتوں اور ذاتی ترقی کو مکمل طور پر بروئے کار نہیں لا پاتا، اور معاشرہ جمود اور یکسانیت کا شکار ہوجاتا ہے۔اسلامی نظام معیشت ان دونوں انتہاؤں سے ہٹ کر ایک متوازن تصور پیش کرتا ہے۔اسلام انسان کو ملکیت کا حق بھی دیتا ہے اور استعمال کا اختیار بھی، مگر اس کے ساتھ ساتھ اس اختیار کی اخلاقی تربیت کے لیے عقیدہ فراہم کرتا ہے۔ اسلام انسان کو یاد دلاتا ہے کہ حقیقی مالک خدا ہے، اور جو مال و ثروت انسان کے پاس ہے وہ دراصل ایک امانت ہے جس میں معاشرے کے دیگر افراد کا بھی حق شامل ہے۔ اس لیے مزدور کی اجرت، اوزار کے کرائے اور استعمال کے اخراجات اپنی جگہ پر تسلیم شدہ ہیں، لیکن مجموعی ثروت پر انسان کو یہ حق نہیں دیا گیا کہ وہ اسے ذخیرہ کرے، ضائع کرے یا اپنی خواہشات کی نذر کر دے۔یہاں اسلام کا امتیاز یہ ہے کہ جہاں سرمایہ داری اور اشتراکیت دونوں آخرکار طبقاتی نظام کو جنم دیتے ہیں، وہیں اسلام مختلف دینی و اخلاقی اصولوں کے ذریعے معاشرے کے پسے ہوئے طبقات کو سہارا دینے کی ترغیب دیتا ہے (جوادی, بی تا)۔[footnoteRef:23] [22:   محمد تقی، عثمانی، ہمارا معاشی نظام، ص 10]  [23:   محمد باقر الصدر، اقتصادنا(اردو)،مترجم: ذیشان حیدر، جوادی،معراج کمپنی، لاہور،ج1،بی تا،ص 52-59] 

 اس مقصد کے لیے اسلام نے دولت کی عادلانہ تقسیم کے کئی عملی ذرائع وضع کیے ہیں، مثلاً:زکوٰۃ: جو  ہر صاحبِ نصاب مسلمان پر فرض ہے تاکہ دولت مسلسل گردش میں رہے اور محتاج و نادار طبقے کی ضروریات پوری ہوں۔خمس: جو اضافی آمدنی اور بعض مخصوص ذرائع سے حاصل ہونے والی دولت کا پانچواں حصہ ہے،تاکہ معاشرے کے اجتماعی اور دینی امور میں صرف ہو۔انفاق فی سبیل اللہ: رضاکارانہ خرچ جو انسان کے اخلاقی ارتقاء کے ساتھ ساتھ غربت کے خاتمے میں کردار ادا کرتا ہے۔ایثار: یعنی اپنی ضرورت پر دوسروں کو ترجیح دینا، جو ایک اعلیٰ انسانی قدر ہے اور طبقاتی خلیج کو کم کرتی ہے۔ہدیہ، قربانی اور وقف: جو نہ صرف فرد کے مال کو پاکیزہ بناتے ہیں بلکہ معاشرتی توازن اور اجتماعی بہبود کے ضامن بنتے ہیں۔یوں اسلام میں پیداوار کے بعد دولت کی تقسیم محض معاشی معاملہ نہیں رہتی بلکہ یہ ایک عبادی و اخلاقی ذمہ داری کی صورت اختیار کر لیتی ہے۔ یہی وجہ ہے کہ اسلامی معیشت نہ سرمایہ داری کی طرح بے لگام ہے اور نہ اشتراکیت کی طرح جمود کا شکار، بلکہ یہ ایک ایسا نظام ہے جو فرد کی ترقی کے ساتھ ساتھ معاشرے میں عدل و انصاف اور فقر کے خاتمے کی ضمانت فراہم کرتا ہے (Tiran, 2023)۔[footnoteRef:24] دینِ اسلام ایک کامل اور جامع دین ہے جس نے انسان کی زندگی کے تمام پہلوؤں کو مدنظر رکھا ہے۔پس مالداروں کو خداوندِمتعال نے ہدایت فراہم کی ہے کہ جو دولت خدا نے انہیں عطا کی اسے حقدار تک پہنچانا فرض ہے۔ان میں کچھ واجب ہیں اور کچھ صدقات مستحب کے طور پر ہیں۔ یہ نکتہ اسلامی اقتصادی تربیت میں یہ سبق دیتا ہے کہ انفاق کی تعلیم صرف فردی انفاق پر نہیں بلکہ اجتماعی سطح پر ایک امت کی ذمہ داری کے طور پر دی جانی چاہیے۔پس:قرآنی تعلیمات اس پہلو کو نمایاں کرتی ہیں کہ مال و دولت کا اصل مصرف محض انفرادی لذت یا ذاتی تحفظ نہیں بلکہ اجتماعی عدل، معاشرتی سکون اور ایمانی ترقی ہے۔ انفاق کی تعلیم انسان کو یہ شعور دیتی ہے کہ اس کا مال دراصل ایک امانت ہے، جس کا بہترین مصرف اللہ کی راہ اور خلقِ خدا کی ضرورت ہے۔ اس کے ذریعے نہ صرف طبقاتی تفاوت کم ہوتا ہے بلکہ ایمان مضبوط ہوتا ہے اور امت کو اجتماعی سطح پر ایک ایسا کردار ملتا ہے جو دنیا اور آخرت دونوں میں کامیابی کا ضامن ہے۔ [24:  Melisa Tiran, Islamic Economics: Principles and Applications in Contemporary Finance, International Journal of Science and Society, Volume 5, Issue 3, 2023, p.180-188] 

زکٰوۃ
زکوٰۃ کی اہمیت: دینِ اسلام نے معاشرے میں معاشی اعتدال برقرار رکھنے کے لئے واجبات مقرر کئے ہیں۔جہاں بھی قرآن نے ایمان والوں کو نماز و  دیگر عبادی واجبات ادا کرنے کا حکم دیا ہے وہیں مالی واجبات کے بارے بھی احکامات واضح کئے ہیں۔قرآن مجید نے زکوٰۃ کو دین کے ارکان میں شمار کیا ہے"عَنْ أَبِي جَعْفَرٍ عَلَيْهِ السَّلاَمُ قَالَ: بُنِيَ اَلْإِسْلاَمُ عَلَى خَمْسٍ اَلصَّلاَةِ وَ اَلزَّكَاةِ وَ اَلْحَجِّ وَ اَلصَّوْمِ وَ اَلْوَلاَيَةِ[footnoteRef:25]" (برقی, بی تا) اور اسے ایمان اور تقویٰ کے ساتھ ذکر کیا ہے، یہاں تک کہ بعض مقامات پر اسے ایمان کی شرط قرار دیا ہے۔تقریباً ستائیس جگہوں پر زکوٰۃ کو نماز کے ساتھ ملا کر بیان کیا گیا ہے اور اسے مالی عبادات کی علامت اور بنیاد قرار دیا گیا ہے۔زکوٰۃ کی ادائیگی کو انبیائے کرام علیہم السلام، اہلِ ایمان، پرہیزگاروں، نیکوکاروں، صالحین، سعادت مندوں  اور مساجد کو آباد کرنے والوں کی خصوصیت بتایا گیا ہے۔ حضرت اسماعیل علیہ السلام جب نماز قائم کرنے اور زکوٰۃ دینے کی تلقین کرتے ہیں تو اسی سبب سے انہیں محبوبِ خدا قرار دیا گیا۔قرآن میں چودہ سے زیادہ مقامات پر براہِ راست زکوٰۃ دینے کا حکم آیا ہے اور ایک خاص حکم کے ذریعے پیغمبرِ اکرم صلی اللہ علیہ وآلہ سے کہا گیا کہ وہ مؤمنوں سے زکوٰۃ وصول کریں تاکہ ان کے دلوں کو پاکیزگی اور تزکیہ عطا ہو۔ آخر میں قرآن زکوٰۃ دینے والوں کو ایک ایسی پرمنفعت اور نفع بخش تجارت کی خوشخبری دیتا ہے جو کبھی خسارے میں نہیں جاتی، جبکہ زکوٰۃ نہ دینے والوں کو سخت ملامت اور سرزنش کی گئی ہے۔ (رجائی, 1395ش)[footnoteRef:26] [25:   احمد بن محمد، برقی،المحاسن،، دارالکتب الاسلامی، قم، بی تا، ج 1، ص 286، ح 429]  [26:  محمد کاظم، رجائی، معجم موضوعی آیات اقتصادی قرآن، ص 188] 

اسلامی حکمران کی ذمہ داری
خداوند متعال ارشاد فرماتا ہے:"خُذْ مِنْ أَمْوَالِهِمْ صَدَقَةً تُطَهِّرُهُمْ وَتُزَكِّيهِمْ بِهَا وَصَلِّ عَلَيْهِمْ إِنَّ صَلَاتَكَ سَكَنٌ لَهُمْ وَاللهُ سَمِيعٌ عَلِيمٌ"(اے رسول) آپ ان کے اموال میں سے صدقہ لیجیے، اس کے ذریعے آپ انہیں پاکیزہ اور بابرکت بنائیں اور ان کے حق میں دعا بھی کریں،یقینا آپ کی دعا ان کے لیے موجب تسکین ہے اور اللہ خوب سننے والا، جاننے والا ہے ۔مفسرین نے یہاں صدقہ سے مراد زکوٰ ۃ لی ہے"اس آیت سے واضح ہوتا ہے کہ خدا نے اپنے رسول ﷺ کو یہ ذمہ داری دی کہ وہ زکوٰۃ وصول کریں، تاکہ مؤمنین کے اموال اور نفوس کو طہارت اور تزکیہ نصیب ہو۔ یقیناً فقر اور غربت بہت سے سماجی و اخلاقی بگاڑ کی جڑ ہے۔ زکات کے ذریعے نہ صرف معاشرے کو ان برائیوں سے پاک کیا جاسکتا ہے بلکہ افراد کے دلوں کو بخل اور حرص سے بھی نجات دی جاسکتی ہے، جیسا کہ قرآن میں آیا:﴿تُطَهِّرُهُمْ وَتُزَكِّيهِمْ بِهَا﴾"وہ انہیں پاک کرتی ہے اور ان کا تزکیہ کرتی ہے۔"اسی کے ساتھ امت پر بھی یہ فرض عائد ہوا کہ وہ اپنی زکوٰۃ براہِ راست رسول اللہ ﷺ کی خدمت میں پیش کریں؛ کیونکہ ان کی اطاعت کو اللہ نے واجب اور ان کی مخالفت کو ممنوع قرار دیا ہے۔رسول خدا ﷺ کے بعد یہی ذمہ داری امام معصوم پر آتی ہے، جو خدا کی طرف سے قائم مقام اور نائب ہیں۔"وَ الْإِمَامُ قَائِمٌ مَقَامَ النَّبِيِّ ﷺ فِيمَا فَرَضَ اللَّهُ عَلَيْهِ مِنْ إِقَامَةِ الْحُدُودِ وَ الْأَحْكَامِ لِأَنَّهُ مُخَاطَبٌ بِخِطَابِهِ فِي ذَلِكَ عَلَى مَا قَدَّمْنَاهُ فِيمَا سَلَفَ وَ لَمَّا وَجَدْنَا النَّبِيُّ ﷺ كَانَ الْفَرْضُ حَمْلَ الزَّكَاةِ إِلَيْهِ وَ لَمَّا غَابَتْ عَيْنُهُ عَنِ الْعَالَمِ بِوَفَاتِهِ صَارَ الْفَرْضُ حَمْلَ الزَّكَاةِ إِلَى خَلِيفَتِهِ فَإِذَا غَابَ الْخَلِيفَةُ كَانَ الْفَرْضُ حَمْلَهَا إِلَى مَنْ نَصَبَهُ فِي مَقَامِهِ مِنْ خَاصَّتِهِ فَإِذَا عُدِمَ السُّفَرَاءُ بَيْنَهُ وَ بَيْنَ رَعِيَّتِهِ وَجَبَ حَمْلَهَا إِلَى الْفُقَهَاءِ المَأْمُونِينَ مِنْ أَهْلِ وَلَا يَتِهِ لِأَنَّ الْفَقِيهَ أَعْرَفُ بِمَوْضِعِهَا مِمَّنْ لَا فِقْهَ لَهُ فِي دِيَانَتِهِ" پس جس طرح رسول کے لیے زکوٰۃ وصول کرنا واجب تھا، اسی طرح ان کے بعد امام پر بھی اس کا نفاذ واجب ہے۔ اور جب امام براہِ راست موجود نہ ہوں، تو یہ فریضہ اس شخص کو ادا کرنا چاہیے جسے امام نے اپنے خاص نمائندے کی حیثیت سے مقرر کیا ہو۔اگر کبھی ایسا وقت آئے کہ امام اور عوام کے درمیان کوئی نمائندہ یا واسطہ موجود نہ ہو، تو مؤمنین پر لازم ہے کہ وہ اپنی زکوٰۃ اپنے علاقے کے معتبر اور صاحبِ علم فقہاء تک پہنچائیں، کیونکہ وہی اس کے صحیح اور شرعی مصارف کو دوسروں سے بہتر جاننے والے ہیں۔ (طوسى, 1364ش)[footnoteRef:27] [27:   ابوجعفر محمد بن حسن بن على بن حسن، شیخ طوسى، تہذیب الاحکام،ج4، دار الکتب الإسلامیة، تہران، 1364ش، ص 90] 

تحلیل:اسلامی اقتصادی تربیت میں زکات کی تعلیم ہمیں یہ بتاتی ہے کہ انفاق اور تقسیمِ ثروت کا نظام اس وقت تک متوازن اور عادلانہ نہیں ہوسکتا جب تک وہ معصوم قیادت یا دینی رہبری کی نگرانی میں نہ ہو۔ قرآن نے زکات کو محض ایک مالی ٹیکس نہیں بنایا، بلکہ اسے پیغمبر اکرم ﷺ اور ان کے معصوم جانشینوں کے ہاتھوں میں دیا تاکہ یہ فریضہ فرد کو پاکیزگی اور معاشرے کو عدل عطا کرے۔اسی طرح یہ سلسلہ فقہاء تک بیان ہوا۔ جب انسان زکات دیتا ہے تو وہ صرف اپنا مال خرچ نہیں کرتا بلکہ اپنے نفس اور خواہشات کو بھی الٰہی قیادت کے حکم کے سامنے جھکا دیتا ہے۔یہاں سے ایک اہم تعلیمی پیغام سامنے آتا ہے کہ قیادت کی اطاعت کے بغیر اقتصادی عدل ممکن نہیں۔ جب لوگ معصوم قیادت یا دینی رہبری سے روگردانی کرتے ہیں اور زکات کو اپنی مرضی کے مطابق استعمال کرتے ہیں، تو وہ عدل کی بجائے ناانصافی اور طبقاتی خلیج کو بڑھاتے ہیں۔ تاریخ اس بات کی شاہد ہے کہ جہاں زکات اور بیت المال دینی قیادت سے ہٹ کر ذاتی یا سیاسی اغراض میں استعمال ہوا، وہاں محروم طبقات مزید محروم ہوئے اور سماج میں معاشی و اخلاقی بحران پیدا ہوئے۔ دورِ حاضر  میں بھی یہی حقیقت سامنے آتی ہے کہ اگر دولت کی تقسیم مذہبی و اخلاقی قیادت کی ہدایات کے تحت نہ ہو، تو نتیجہ سرمایہ دارانہ استحصال، غربت کی شدت، اور طبقاتی کشمکش کی صورت میں نکلتا ہے۔ اس کے برعکس جب امت دینی قیادت کی اطاعت کرتی ہے تو نہ صرف انفرادی تزکیہ ہوتا ہے بلکہ اجتماعی سطح پر ایسا معاشی عدل قائم ہوتا ہے جو پائیدار اور خدا  کاپسندیدہ ہے۔"ٱلَّذِينَ إِن مَّكَّنَّـٰهُمۡ فِي ٱلۡأَرۡضِ أَقَامُواْ ٱلصَّلَوٰةَ وَءَاتَوُاْ ٱلزَّكَوٰةَ وَأَمَرُواْ بِٱلۡمَعۡرُوفِ وَنَهَوۡاْ عَنِ ٱلۡمُنكَرِۗ وَلِلَّهِ عَٰقِبَةُ ٱلۡأُمُورِ"یہ وہ لوگ ہیں، اگر ہم انہیں زمین میں اقتدار دیں تو وہ نماز قائم کریں گے اور زکوۃ ادا کریں گے اور نیکی کا حکم دیں گے اور برائی سے منع کریں گے اور تمام امور کا انجام اللہ کے ہاتھ میں ہے۔(حج:41) اسلامی اقتصادی تربیت کے تناظر میں دیکھا جائے تو یہ واضح ہوتا ہے کہ طاقت، وسائل اور اقتصادی اختیار صرف اہل اور صالح قیادت کے ہاتھ میں جانے پر معاشرتی اور اقتصادی بھلائی کا سبب بنتے ہیں۔ مؤمن اور پرہیزگار حکمران اپنے اختیار کو ذاتی مفاد کے لیے استعمال نہیں کرتے بلکہ اسے نماز، زکات، امر بالمعروف اور نہی عن المنکر کے قیام کے لیے بروئے کار لاتے ہیں، جس سے نہ صرف فرد کی روحانی پاکیزگی اور اخلاقی تربیت ممکن ہوتی ہے بلکہ معاشرے میں عدل، مساوات اور غربت کے خاتمے کی راہیں بھی ہموار ہوتی ہیں۔ اس کے برعکس نااہل یا منحرف حکمران اقتدار حاصل کرنے پر اس اختیار کو غرض و اغراض، ظلم و ستم اور معاشرتی بگاڑ کے لیے استعمال کرتے ہیں، جس سے اقتصادی ناانصافی اور طبقاتی فرق جنم لیتے ہیں۔ (قرائتی, تفسیر نور, 1388ہ ش)[footnoteRef:28]اسلامی تعلیم کے مطابق اقتصادی تربیت کا سب سے مؤثر پہلو یہ ہے کہ حکمران نہ صرف اپنی اقتصادی پالیسیوں میں روحانیت اور اخلاقیات کو مدنظر رکھیں بلکہ عوام کی فلاح، روزگار کی فراہمی اور وسائل کی منصفانہ تقسیم کے ذریعے معاشرتی اصلاح کو یقینی بنائیں۔ نماز (صلاة) خالق سے تعلق، زکات سماجی ذمہ داری، اور امر بالمعروف و نہی عن المنکر عدل و انصاف کے قیام کے عملی اصول ہیں، جو اقتصادی تربیت میں فرد و معاشرہ دونوں کے کردار کو مثبت سمت میں ڈھالتے ہیں۔ اس طرح، اسلامی اقتصادی تربیت افراد کو یہ سکھاتی ہے کہ اقتصادی اختیار صرف دولت یا طاقت کا ذریعہ نہیں بلکہ روحانی و اخلاقی ذمہ داری اور معاشرتی امانت بھی ہے، جس کے ذریعے معاشرے کی پائیدار ترقی،اجتماعی فلاح اور اقتصادی توازن ممکن ہوتا ہے۔[footnoteRef:29] (شیرازی, 1374 ش) [28:    محسن قرائتی، تفسیر نور،ج 6،. تہران: مرکز فرهنگی درسهایی از قرآن ، 1388ش، ص 51]  [29:  ناصر مکارم، شیرازی، تفسیر نمونہ ج14 ، دار الکتب الإسلامیہ، تہران، 1374ش، ص 123] 

زکوٰۃ ادا کرنے کے اثرات
زکوٰۃ ادا کرنے سے معنوی و مادی  رزق میں برکت ہوتی ہے۔خدائی وعدہ ہے زکوٰۃ مال کو بڑھاتی ہے۔"عَنْ أَبِي اَلْحَسَنِ مُوسَى عَلَيْهِ اَلسَّلاَمُ قَالَ: حَصِّنُوا أَمْوَالَكُمْ بِالزَّكَاةِ" امام کاظمؑ نے فرمایا کہ زکوٰۃ کے ذریعے اپنے اموال کو محفوظ کرو۔[footnoteRef:30]" (کلینی, الکافی, 1363ش)زکوٰۃ دینے سے انسان محبوب خدا بنتا ہے۔قربت و رحمتِ الہٰی زکوٰۃ ادا کرنے والوں کے شامل ِ حال ہوتی ہے۔زندگی کی مشکل گرہیں کھلتی ہیں۔نماز کی قبولیت زکوٰۃ کی بدولت ہے۔" أَيُّهَا اَلْمُسْلِمُونَ زَكُّوا أَمْوَالَكُمْ تُقْبَلْ صَلَوَاتُكُمْ"[footnoteRef:31] (عاملی, 1374ہ ش)۔زکوٰۃ کی بدولت معاشرے میں بھائی چارگی، تعاون اور ہمدردی کی فضا حاکم ہوتی ہے۔انسانوں کے باہمی روابط مضبوط ہوتے ہیں۔نفرتیں اور کدورتیں دور ہوتی ہیں۔معاشرے کے وہ لوگ جو اپنا سرمایہ کھودینے کے سبب مسکینی کی زندگی بسر کررہے ہوتے ہیں وہ اپنے پاؤں پر مستحکم طریقے سے کھڑے ہو پاتے ہیں۔معاشرے کی مادی و معنوی رشد و تربیت کے لئے فلاحی اور رفاہی شعبے جیسے مدارس، ہسپتال، لائبریری، مساجد اور دیگر دینی مراکز قائم ہوتے ہیں۔انسان کی علمی و اعتقادی بنیادوں کو مضبوط کرنے میں ایسے اداروں کا بہت کردار ہوتا ہے۔بعض لوگ شاید تکاثر، تفاخر اور مال و دولت کی ریل پیل سے محبت خریدنے کی کوشش کرتے ہیں جبکہ اس سے معاشرے میں حسد ، نفرت اور کینے پیدا ہوتے ہیں جبکہ معاشرے یہی مال اگر دوسروں کی بھلائی میں خرچ ہوتو محبتیں بڑھتی اور خرچ کرنے والا اکیلا نہیں بلکہ اپنی پشت پر کئی افراد کی دعائیں لئے ہوتا ہے۔رزق حلال ہونے کی وجہ سے اولاد کی تربیت  پاکیزہ بنیادوں پر ہوتی ہے۔ایسی کتنی برکات ہیں کہ جن کی اگر صحیح طریقے سے تعلیم دی جائے تو اسلامی تہذیب پھر اپنے تمدن کے ساتھ معاشرے کو بحرانوں سے نکال سکتی ہے (قرائتی, سیمای اقتصاد در قرآن و روایات, 1398 ش)۔[footnoteRef:32] [30:   محمد ابن یعقوب، کلینی، الکافی، ج 4 ، . تہران: دارلکتب الاسلامیہ ، 1363ش، ص 61  ]  [31:   محمد بن حسن، حر عاملی، وسائل الشیعہ، ج 9، مؤسسہ آل البیتؑ لاحیا التراث، قم، 1374ہ ش، ص 9]  [32:   محسن قرائتی، سیمای اقتصاد در قرآن و روایات، مؤسسہ فرہنگی درسہای از قرآن،1398 ہ ش، تہران،ص 124-130] 

زکوٰۃ  نہ دینے کے اثرات
اسلامی تعلیمات میں زکوٰۃ صرف ایک مالی فریضہ نہیں بلکہ پورے نظامِ زندگی کی برکت و بقا کا ضامن ہے۔ روایات میں یہ حقیقت بار بار بیان ہوئی ہے کہ زکوٰۃ ترک کرنے سے نہ صرف مال و دولت تباہ ہوتی ہے بلکہ فرد اور معاشرہ دونوں سنگین مشکلات اور آفات میں گرفتار ہو جاتے ہیں۔زکوٰۃ ادا نہ کرنے والے کی نماز بھی قبول نہیں۔"عَنِ اَلنَّبِيِّ صَلَّى اَللَّهُ عَلَيْهِ وَ آلِهِ قَالَ: لاَ صَلاَةَ لِمَنْ لاَ زَكَاةَ لَهُ"[footnoteRef:33] (نوری, 1366 ش)مام محمد باقرؑ فرماتے ہیں:ہم نے رسولِ خدا ﷺ کی کتاب میں یہ تحریر پایا کہ:" جب وہ زکوٰۃ روک لیں گے تو زمین اپنی برکتیں چھین لے گی؛ نہ کھیتیاں بار آور ہوں گی، نہ باغات پھل دیں گے اور نہ معدنیات میں کچھ خیر باقی رہے گا۔"عَنْ أَبِي جَعْفَرٍ عَلَيْهِ اَلسَّلاَمُ قَالَ: وَجَدْنَا فِي كِتَابِ رَسُولِ اَللَّهِ صَلَّى اَللَّهُ عَلَيْهِ وَ آلِهِ وَ إِذَا مَنَعُوا اَلزَّكَاةَ مَنَعَتِ اَلْأَرْضُ بَرَكَتَهَا مِنَ اَلزَّرْعِ وَ اَلثِّمَارِ وَ اَلْمَعَادِنِ كُلَّهَا " (کلینی, الکافی, 1363 ش)[footnoteRef:34] [33:  حسین بن محمد تقی، نوری، مستدرك الوسائل و مستنبط المسائل،ج 7، مؤسسة آل البيت (عليهم السلام) لإحياء التراث بيروت - لبنان)،1366ش، ص 12]  [34:   محمد ابن یعقوب، کلینی، الکافی، ج 2، ص 374 ] 

زکٰوۃ کے مصارف
قرآن مجید زکوٰۃ کی تقسیم کے بارے میں واضح رہنمائی فرماتا ہے۔"إِنَّمَا الصَّدَقَاتُ لِلْفُقَرَاءِ وَالْمَسَاكِينِ وَالْعَامِلِينَ عَلَيْهَا وَالْمُؤَلَّفَةِ قُلُوبُهُمْ وَفِي الرِّقَابِ وَالْغَارِمِينَ وَ فِي سَبِيلِ اللَّهِ وَابْنِ السَّبِيلِ فَرِيضَةً مِنَ اللَّهِ وَاللَّهُ عَلِيمٌ حكيمٌ"۔(توبہ:60) اس آیت میں نہایت جامع اور منظم شکل میں بیان کیا ہے، جہاں صدقات کو آٹھ مخصوص طبقات اور مواقع تک محدود کیا گیا ہے: فقراء، مساکین، عاملینِ زکوٰۃ، تالیفِ قلوب،غلاموں کی آزادی، مقروضوں کے قرض کی ادائیگی، راہِ خدا میں جدوجہد اور مسافرانِ بے سہارا(فی سبیل اللہ)۔ یہ تقسیم بظاہر انفرادی و سماجی ضروریات کی فہرست معلوم ہوتی ہے، لیکن درحقیقت یہ ایک ہمہ گیر اقتصادی و تربیتی نظام کی اساس فراہم کرتی ہے۔لفظ "صدقہ"خدا پر  ایمان میں سچے لوگوں پر دلالت کرتا ہے۔  قرآن نے اسے "فریضۃً من اللہ" قرار دے کر واضح کیا کہ زکوٰۃ کی ادائیگی اور اس کی درست تقسیم محض مالی انفاق  نہیں بلکہ ایک واجب دینی فریضہ ہے جو انسانی سماج کی اقتصادی تربیت اور تنظیم کے لیے ضروری ہے۔"اَلغٰارِمِین"زکوٰۃ کے مصارف میں سے ایک ہیں، اور اس سے مراد وہ مقروض افراد ہیں جو اپنی کسی خطا یا کوتاہی کے بغیر قرض کے بوجھ تلے دب گئے ہوں۔ مثلاً وہ لوگ جن کا مال و متاع آگ لگنے، سیلاب، جہاز یا کشتی کے ڈوبنے یا دیگر قدرتی آفات میں ضائع ہو گیا ہو۔ (قرائتی, تفسیر نور, 1388ہ ش)[footnoteRef:35] "علیم" کی صفت کے ساتھ یہ حقیقت نمایاں کی گئی کہ فقراء اور محروم طبقات کی ضروریات کا حقیقی علم اللہ کو ہے، لہٰذا زکوٰۃ کے یہ مصارف حکیمانہ اصولوں پر مبنی ہیں، جو نہ صرف غربت کے ازالے بلکہ معاشرتی عدل و توازن کے قیام کے ضامن ہیں۔ "حکیم" کے ذکر سے یہ بات اجاگر ہوتی ہے کہ زکوٰۃ کے مصارف محض اتفاقی یا وقتی تدبیر نہیں بلکہ ایک الٰہی حکمت پر استوار ہیں، جو فرد کو بخل و حبِّ مال سے پاک کرتی ہے اور امت کو ایک عادلانہ و متوازن اقتصادی ڈھانچہ فراہم کرتی ہے۔ اس طرح زکوٰۃ اسلامی اقتصادی تربیت میں محض مالی تقسیم کا ذریعہ نہیں بلکہ ایک ایسا تعلیمی و اخلاقی نظام ہے جو انسان کو انفاق، تعاون، ذمہ داری اور اجتماعی شعور کی تربیت دیتا ہے، اور معاشرے کو پائیدار فلاح و بقا کی طرف رہنمائی کرتا ہے۔ [35:   محسن قرائتی، تفسیر نور،ج 3،ص 445] 

زکوٰۃ  وصول کرنے کا طریقہ
حضرت علی علیہ السلام کا عاملینِ زکوٰۃ کے لیے ہدایت نامہ نہ صرف مالی وصولی کے اصول بیان کرتا ہے بلکہ اسلامی اقتصادی تربیت کے بنیادی اخلاقی و عملی اصولوں کو بھی واضح کرتا ہے۔ آپ نے تاکید کی کہ عامل اللہ کا خوف دل میں رکھے، کسی مسلمان کو خوفزدہ نہ کرے، اور اس کے مال پر بلا اجازت عبور نہ کرے۔ قبیلے یا بستی کی طرف جاتے وقت گھروں میں براہِ راست داخل ہونے کی بجائے اجتماع گاہ یا کھلے مقام پر اتر کر سکون و وقار کے ساتھ پیش آنا چاہیے، سلام و آداب کے بعد لوگوں کو بتایا جائے کہ وہ اللہ کے ولی اور خلیفہ کی طرف سے آئے ہیں تاکہ مالُ اللہ کا حق وصول کیا جائے۔ اس طرزِ عمل سے انسانی عزت نفس،شفافیت، رضامندی اور اخلاقی اعتماد کی تربیت ممکن ہوتی ہے اور زکوٰۃ کا نظام ایک تربیتی و اخلاقی فریم ورک کے طور پر ابھرتا ہے۔عاملین کو ہدایت دی گئی ہے کہ وصول شدہ مال، چاہے نقد ہو یا جانور، انصاف اور مالک کی رضامندی کے مطابق تقسیم کیا جائے اور کسی پر زور و جبر نہ کیا جائے۔ جانوروں کے ساتھ خاص نرمی برتی جائے، انہیں آرام، پانی اور چارہ فراہم کیا جائے، بچوں کو دودھ سے محروم نہ رکھا جائے اور سواری یا دوہنے میں انہیں تکلیف نہ پہنچائی جائے۔ کمزور، بیمار یا عیب دار جانور نہ لیے جائیں اور مال امانتدار، خیر خواہ اور دیندار شخص کے سپرد کیا جائے۔ یہ ہدایات نہ صرف جانوروں کے حقوق کی حفاظت کرتی ہیں بلکہ انسانی اور حیوانی فلاح، معاشرتی ہم آہنگی، اقتصادی انصاف اور شفافیت کو یقینی بناتی ہیں۔ اس طرح زکوٰۃ کا نظام مالی تقسیم سے بڑھ کر ایک اخلاقی، تربیتی اور معاشرتی نظام کے طور پر سامنے آتا ہے جو عاملین اور معاشرہ دونوں کے لیے عملی بصیرت فراہم کرتا ہے[footnoteRef:36]۔ (نہج البلاغہ(اردو), 2003 م) [36:   سید رضی، مترجم: مفتی جعفر حسین، نہج ا لبلاغہ،مکتوب25، ص   586] 

عدل، ترقی اور فلاح کے لیے زکوٰۃ پر مبنی نظام
انسانی تاریخ کا مطالعہ اس حقیقت کو واضح کرتا ہے کہ فقر، معاشی عدمِ مساوات اور وسائل کی غیر منصفانہ تقسیم ہمیشہ سے انسانی معاشروں کے بنیادی مسائل میں شمار ہوتے رہے ہیں۔ مختلف ادوار میں فقر کے خاتمے کے لیے متنوع معاشی نظریات، ریاستی پالیسیاں اور فلاحی ماڈلز متعارف کروائے گئے، مگر اس کے باوجود غربت اپنی مختلف صورتوں میں آج بھی ایک زندہ اور پیچیدہ مسئلہ ہے۔ اس کی بنیادی وجہ یہ ہے کہ اکثر فقر کو محض ایک مالی مسئلہ سمجھ کر اس کا حل تجویز کیا جاتا ہے، جبکہ اس کے اخلاقی، سماجی، ساختی (Structural) اور نظامیSystematic/Administrative)) اسباب کو نظر انداز کر دیا جاتا ہے۔ اسلام اس حوالے سے ایک ہمہ جہت اور گہرے فکری نظام کی بنیاد رکھتا ہے، جس میں معیشت کو محض دولت کے حصول کا ذریعہ نہیں بلکہ ایک اخلاقی، سماجی اور عبادی دائرہ قرار دیا گیا ہے۔ اسلامی اقتصادی نظام میں زکوٰۃ کو ایک مرکزی اور بنیادی رکن کی حیثیت حاصل ہے، تاہم زکوٰۃ کو اکیلا اور خود کفیل حل سمجھ لینا اسلامی معیشت کی ایک نامکمل اور سطحی تعبیر ہوگی، کیونکہ اسلام فرد، معاشرہ اور ریاست تینوں سطحوں پر ایک مربوط نظام کی تشکیل چاہتا ہے۔اسلامی اقتصادی نظام کو اگر ایک عضویاتی یا نامیاتی نظام کے طور پر دیکھا جائے تو اس کی تفہیم زیادہ واضح ہو جاتی ہے۔ جس طرح انسانی جسم مختلف اعضاء اور نظاموں پر مشتمل ہوتا ہے، اور ہر عضو اپنی مخصوص ذمہ داری ادا کرتے ہوئے باقی نظاموں کے ساتھ تعاون کرتا ہے، اسی طرح معیشت بھی مختلف شعبوں کا مجموعہ ہے، جیسے پیداوار، تقسیم، تبادلہ، مصرف، اخلاقی تربیت، قانونی نظم اور ریاستی نگرانی۔ اگر انسانی جسم میں صرف ایک عضو کو درست کر دیا جائے اور باقی اعضاء کو نظر انداز کر دیا جائے تو صحت کے بجائے بیماری پیدا ہوتی ہے۔ بعینہٖ یہی اصول معیشت پر بھی لاگو ہوتا ہے۔ اگر کسی معاشرے میں زکوٰۃ کو تو نافذ کر دیا جائے لیکن پیداوار کا نظام استحصالی رہے، دولت چند ہاتھوں میں مرتکز ہو، ٹیکس کا نظام غیر منصفانہ ہو، اور بددیانتی و کرپشن کو معاشرتی قبولیت حاصل ہو، تو ایسا معاشرہ عدل، ترقی اور فلاح کے اہداف حاصل نہیں کر سکتا۔ اس تناظر میں زکوٰۃ کو پورے اسلامی اقتصادی نظام سے کاٹ کر دیکھنا ایک فکری مغالطہ ہوگا۔ (Chapra, 1992, 225-226)[footnoteRef:37] [37:  Chapra, M. U. (1992). Islam and the economic challenge. The Islamic Foundation; International Institute of Islamic Thought. (pp. 225–226). Riyadh, Saudi Arabia.] 

کیا  زکوٰ ۃ  ہر قسم کے فقر و تنگدستی کو  ختم کرسکتی ہے؟
اسلام ایک مکمل ضابطۂ حیات ہے جو انسان کی روحانی اور مادی ضروریات کے درمیان توازن قائم کرتا ہے۔ ایک طرف نماز کے ذریعے بندے کا تعلق خدا سے مضبوط کیا جاتا ہے، تو دوسری طرف زکوٰۃ، صدقہ، انفاق اور وقف جیسے مالی احکامات کے ذریعے معاشرے کی معاشی تطہیر اور سماجی ہم آہنگی کو یقینی بنایا جاتا ہے۔ قرآنِ مجید اہلِ ایمان کی صفات بیان کرتے ہوئے یہ واضح کرتا ہے کہ وہ لوگ نہ صرف ایمان رکھتے ہیں بلکہ اللہ کے دیے ہوئے رزق میں سے خرچ بھی کرتے ہیں۔ یہ محض مالی عمل نہیں بلکہ ایک گہرا اخلاقی رویہ ہے، جو اس بات کی عکاسی کرتا ہے کہ اسلام دولت کو جامد رکھنے کے بجائے گردش میں رکھنا چاہتا ہے۔ اسی لیے قرآن اس طرزِ فکر کو سختی سے رد کرتا ہے جس میں انسان دین کے بعض حصوں کو قبول کرے اور بعض کو ترک کر دے، اور اس کے مقابلے میں زندگی کے تمام شعبوں میں مکمل اطاعت اور ہمہ جہت التزام کا مطالبہ کرتا ہے۔ معیشت بھی اسی جامع اطاعت کا حصہ ہے، نہ کہ اس سے الگ کوئی خود مختار دائرہ۔یہ بات اپنی جگہ مسلم ہے کہ زکوٰۃ اسلامی اقتصادی نظام کا ایک نہایت اہم، بنیادی اور ناگزیر ستون ہے، جو دولت کے ارتکاز کو توڑنے، قدرتی فقر و تنگدستی کے خاتمے اور سماجی ہمدردی کے فروغ میں کلیدی کردار ادا کرتی ہے۔ تاہم یہ بھی حقیقت ہے کہ زکوٰۃ ہر قسم کے فقر کا واحد علاج نہیں۔ اگر فقر کی جڑیں اخلاقی انحطاط، محنت سے فرار، بددیانتی، کرپشن، یا ریاستی سطح پر استحصالی پالیسیوں میں پیوست ہوں، تو محض زکوٰۃ ان مسائل کا مستقل اور پائیدار حل فراہم نہیں کر سکتی۔ یہاں فقر کی درست تشخیص بنیادی اہمیت رکھتی ہے، کیونکہ غلط تشخیص پر مبنی علاج نہ صرف ناکام ہوتا ہے بلکہ بعض اوقات مسئلے کو مزید پیچیدہ بنا دیتا ہے۔ (Askari, 2018)[footnoteRef:38]فقر کی ایک اہم قسم خود ساختہ فقر (Self-Created Poverty) ہے، جو انسان کے اپنے اعمال اور رویوں کا نتیجہ ہوتی ہے۔ سستی، کاہلی، محنت سے گریز، بددیانتی، فراڈ، کرپشن، دوسروں کے مال پر ناجائز قبضہ، فضول خرچی، اسراف اور نمود و نمائش جیسے رویے فرد اور معاشرے دونوں کو محرومی کی طرف دھکیل دیتے ہیں۔ یہ غلط ترجیحات کے نتیجے میں پیدا ہوتا ہے۔ قرآن اس حوالے سے ایک آفاقی اصول بیان کرتا ہے کہ انسان کو وہی ملتا ہے جس کی وہ کوشش کرتا ہے۔ "وَأَن لَّيۡسَ لِلۡإِنسَٰنِ إِلَّا مَا سَعَىٰ"(نجم:39)یہ کہ اللہ کسی قوم کی حالت اس وقت تک نہیں بدلتا جب تک وہ خود اپنی حالت کو بدلنے کا ارادہ نہ کرے۔" إِنَّ ٱللَّهَ لَا يُغَيِّرُ مَا بِقَوۡمٍ حَتَّىٰ يُغَيِّرُواْ مَا بِأَنفُسِهِمۡ"(رعد:11)  ایسے فقر کے لیے محض مالی امداد یا زکوٰۃ مستقل علاج نہیں بن سکتی، کیونکہ جب تک انسانی کردار، اخلاقی تربیت اور محنت کا شعور بیدار نہ ہو، وسائل بھی ضائع ہو جاتے ہیں۔ اسی لیے قرآن ناسمجھ لوگوں کے ہاتھوں مال دینے سے منع کرتا ہے، تاکہ سرمایہ تباہی کا سبب نہ بنے۔ (Gilani, 1962, 2) "وَلَا تُؤۡتُواْ ٱلسُّفَهَآءَ أَمۡوَٰلَكُمُ ٱلَّتِي جَعَلَ ٱللَّهُ لَكُمۡ قِيَٰما وَٱرۡزُقُوهُمۡ فِيهَا وَٱكۡسُوهُمۡ وَقُولُواْ لَهُمۡ قَوۡلا مَّعۡرُوفا" اور اپنے وہ مال جن پراللہ نے تمہارا نظام زندگی قائم کر رکھا ہے بیوقوفوں کے حوالے نہ کرو (البتہ) ان میں سے انہیں کھلاؤ اور پہناؤ اور ان سے اچھے پیرائے میں گفتگو کرو۔(النساء:5)یہ فقر نہ فطری ہے اور نہ ناگزیر، بلکہ ایک مخصوص فکری اور اقداری انحراف کی پیداوار ہے، جسے درست معرفت، صحیح نظریہ اور مضبوط اخلاقی بنیادوں کے ذریعے ختم کیا جا سکتا ہے۔ اس تصور میں طاقت، اختیار اور دولت فخر یا برتری کی علامت نہیں بلکہ ایک بھاری ذمہ داری اور امانت سمجھی جاتی ہیں، جن کے بارے میں جواب دہی لازم ہے۔ خدا وسائل اور صلاحیتیں بلا مقصد عطا نہیں کرتا، بلکہ ان کے ذریعے کارکردگی اور خدمت کا مطالبہ کرتا ہے۔ایسا معاشرہ جو امت ہونے کا شعور رکھتا ہو اور جس کے مقاصد و رسالت واضح ہوں، اس میں نہ احتکار کو جواز ملتا ہے، نہ سستی کو، اور نہ اسراف کو۔ امر بالمعروف و نہی عن المنکر، اسلامی اخلاقی نظام، اور بیدار قیادت و امامت وہ حفاظتی عوامل ہیں جو معاشرے کو خود ساختہ فقر، انحطاط اور تباہی سے محفوظ رکھتے ہیں، بشرطیکہ یہ ادارے غیر مؤثر یا منحرف نہ کیے جائیں۔ (Safaei Haeri, Faqr (Rāh-e Ḥal-e Jāme‘ barā-ye Raf‘-e Faqr) [Poverty: A comprehensive solution for poverty alleviation]., 2022, 14-17)[footnoteRef:39] [38:  Askari, M. M., & Mohammadi Pour, A. (2018). The concept of economic poverty and the explanation of the role of Zakat in its alleviation [مفهوم فقر اقتصادی و تبیین راهکار زکوت در رفع آن]. Scientific Journal of Islamic Economics, 19 (75), 51–78.]  [39:  Safaei Haeri, A. (2022). Faqr (Rāh-e Ḥal-e Jāme‘ barā-ye Raf‘-e Faqr) [Poverty: A comprehensive solution for poverty alleviation]. Lailat al-Qadr Publications, Qom, P.14-17 ] 

اس کے مقابلے میں فقر کی ایک اور قسم فقرِ طبیعی (Natural Poverty)ہے، جو انسانی صلاحیتوں، وسائل اور حالات کے فطری فرق سے پیدا ہوتی ہے۔ اس کائنات میں انسان یکساں صلاحیتوں کے ساتھ پیدا نہیں کیے گئے۔ کسی کو زیادہ مال ملا، کسی کو کم؛ کسی کو صحت و قوت عطا ہوئی، کسی کو کمزوری یا معذوری۔ طبعی فقر سے مراد وہ معاشی ناہمواری ہے جو انسانی فطرت میں موجود فطری اختلافات کے نتیجے میں پیدا ہوتی ہے، نہ کہ ظلم، استحصال یا مصنوعی معاشی ڈھانچوں کی وجہ سے۔ انسان جسمانی ساخت، ذہنی صلاحیت، قوتِ برداشت، ذوق اور طبعی رجحانات میں یکساں نہیں ہوتے۔ یہ اختلافات آب و ہوا، غذا، وراثت، پیدائشی حالات، تربیت اور بعض نامعلوم عوامل سے تشکیل پاتے ہیں۔ حتیٰ کہ یکساں ماحول اور تربیت کے باوجود افراد کی صلاحیتوں اور استعداد میں نمایاں تفاوت باقی رہتا ہے۔ یہی فطری تنوع انسانی معاشرے کی بقا اور اس کی متنوع ضروریات کے لیے ناگزیر ہے۔حکمتِ الٰہی کا تقاضا ہے کہ یہ اختلافات موجود رہیں، تاہم عدل کا اصول یہ ہے کہ ان تفاوتوں کو فضیلت یا فخر کا معیار نہ بنایا جائے۔ (Safaei Haeri, 2022, 33-40)عدل اس بات کا تقاضا کرتا ہے کہ ہر فرد سے اسی مقدار میں کارکردگی طلب کی جائے جو اس کی استعداد اور وسعت کے مطابق ہو، اور اس کی محنت کا صلہ بھی اسی تناسب سے مقرر کیا جائے۔ سرمایہ یا موروثی وسائل کو اجر و جزا کا معیار بنانا انصاف کے منافی ہے، کیونکہ اصل قدر انسانی سعی، کوشش اور کارکردگی میں ہے۔فطری اختلافات کے نتیجے میں بعض اوقات ایسے افراد بھی معاشی تنگی کا شکار ہو جاتے ہیں جو اپنی بھرپور محنت کے باوجود کم آمدنی رکھتے ہیں۔ یہ فقر، جو نہ استحصالی ہے اور نہ ساختی، ایک طبعی حقیقت ہے، جسے اخلاقی و سماجی ذمہ داری کے تناظر میں سمجھنا ناگزیر ہے۔ اس فرق کا مقصد معاشرتی تقسیم یا طبقاتی استحصال نہیں بلکہ باہمی انحصار، تعاون، ایثار اور اخلاقی بلندی کا فروغ ہے۔ یہی وہ فقر ہے جس کے خاتمے کے لیے زکوٰۃ، صدقہ، وقف اور انفاق جیسے مالی نظام متعارف کروائے گئے ہیں۔ اسلام امیروں کے مال میں غریبوں کا حق مقرر کرتا ہے، اور اگر یہ حق ایمانداری اور نظم کے ساتھ ادا کیا جائے تو معاشرتی توازن قائم ہو سکتا ہے۔ (Mir Moazzen, 2010, 366-368)[footnoteRef:40] [40:  Mir Moazzen, S. H. (2010). The Islamic economic system: Foundations, objectives, strategic and ethical principles [نظام اقتصادی اسلامی (مبانی، اهداف، اصول راهبردی و اخلاقی)]. Research Institute of Islamic Culture and Thought Publishing Organization, Tehran, P.366-368] 












نتیجہ (Conclusion)
پاکستان جیسے ممالک میں مسئلہ اس وقت مزید پیچیدہ ہو جاتا ہے جب ایک طرف فقرِ طبیعی موجود ہو اور دوسری طرف ریاستی سطح پر ایک غیر منصفانہ اور استحصالی ٹیکس نظام نافذ ہو۔ پاکستان کا موجودہ ٹیکس ڈھانچہ بڑی حد تک بالواسطہ ٹیکسوں اور ودہولڈنگ ٹیکسز پر انحصار کرتا ہے، جو نسبتاً کم آمدنی والے طبقات پر زیادہ بوجھ ڈالتے ہیں، جبکہ دولت مند طبقہ مختلف قانونی و انتظامی راستوں سے خود کو بچانے میں کامیاب ہو جاتا ہے۔ اس کے نتیجے میں نہ صرف معاشی سرگرمیاں متاثر ہوتی ہیں بلکہ سرمایہ کاری، پیداوار اور روزگار کے مواقع بھی محدود ہو جاتے ہیں۔ بار بار پالیسی تبدیلیاں، غیر یقینی ٹیکس ماحول اور تعمیلی اخراجات کی زیادتی معیشت کو ایک ایسے دائرے میں قید کر دیتی ہے جہاں ٹیکس نظام ترقی کا ذریعہ بننے کے بجائے جمود اور عدم اعتماد کو جنم دیتا ہے۔ایسی صورتِ حال میں زکوٰۃ اور ٹیکس کو ایک دوسرے کا متبادل یا متصادم نظام سمجھنا درست نہیں، بلکہ اسلامی نقطۂ نظر سے دونوں کو ایک دوسرے کا متمم سمجھا جانا چاہیے۔نظامِ مالیات (ٹیکس) کسی بھی ملک کی معاشی مضبوطی اور سماجی استحکام میں فیصلہ کن کردار ادا کرتا ہے، بشرطیکہ وہ عادلانہ، شفاف اور عوام دوست ہو۔ اگر ریاستی نظامِ مالیات انصاف کے اصولوں پر قائم ہو تو زکوٰۃ جیسے الٰہی فریضے نہ صرف غربت کے خاتمے بلکہ قومی معیشت کے استحکام میں مؤثر کردار ادا کر سکتے ہیں، اور اسی طرح ٹیکس بھی عوام کے لیے بوجھ بننے کے بجائے سہولت اور معاشی ترقی کا ذریعہ بن جاتا ہے۔ تاہم اگر غریب عوام سے وصول کیا گیا ٹیکس محض سودی قرضوں کی ادائیگی میں صرف ہوتا رہے، جبکہ قوم بنیادی حقوق، تعلیم، صحت اور روزگار سے محروم رہے، تو ایسا نظام ترقی نہیں بلکہ صریح استحصال کے زمرے میں آتا ہے۔ لہٰذا ایک صحت مند معیشت کے لیے ضروری ہے کہ مالیاتی پالیسیوں کو عدلِ اجتماعی، فلاحِ عامہ اور اخلاقی ذمہ داری کے اصولوں سے ہم آہنگ کیا جائے۔ 
اسلام ٹیکس کے مکمل خاتمے کا نہیں بلکہ استحصالی ٹیکس کے خاتمے کا مطالبہ کرتا ہے۔ ایک عادلانہ، شفاف اور سادہ ٹیکس نظام، جو حقیقی آمدنی کی بنیاد پر ہو اور جس کا مقصد محض ریونیو اکٹھا کرنا نہیں بلکہ معاشی سرگرمیوں کو فروغ دینا ہو، زکوٰۃ کے ساتھ مل کر ایک مضبوط فلاحی ریاست کی بنیاد رکھ سکتا ہے۔ ایسے نظام میں امیر سے اس کی حیثیت کے مطابق اور غریب سے اس کی استطاعت کے مطابق ذمہ داری لی جاتی ہے، اور جمع ہونے والے وسائل واقعی عوامی فلاح پر خرچ ہوتے ہیں۔عدل کے بغیر نہ فلاح ممکن ہے اور نہ پائیدار ترقی۔ اگر معاشرے میں عدل نہ ہو تو جتنی بھی امداد فراہم کی جائے، وہ ضائع ہوتی رہے گی۔ یہ بالکل ایسے ہی ہے جیسے ایک سوراخ دار بالٹی میں مسلسل پانی ڈالا جائے؛ پانی جمع ہونے کے بجائے بہتا رہتا ہے اور پیاس باقی رہتی ہے۔ اسلامی اقتصادی نظام اس سوراخ کو بند کرنے پر زور دیتا ہے، یعنی بدعنوانی، استحصال، ناانصافی اور عدم شفافیت کے خاتمے پر، تاکہ زکوٰۃ اور دیگر مالی وسائل اپنا حقیقی اثر دکھا سکیں۔نتیجتاً یہ کہا جا سکتا ہے کہ زکوٰۃ اسلامی اقتصادی نظام کا ایک نہایت اہم اور ناگزیر ستون ہے، مگر یہ پورا نظام نہیں۔ فقر کے خاتمے کے لیے ضروری ہے کہ اس کی اقسام میں فرق کیا جائے، فقرِ طبیعی کے لیے زکوٰۃ اور فلاحی نظام کو مؤثر بنایا جائے، اور خودساختہ و ساختی فقر کے لیے اخلاقی تربیت، عادلانہ پالیسیاں اور نظامی اصلاحات نافذ کی جائیں۔ پاکستان جیسے اسلامی اور نظریاتی ممالک میں عدل، ترقی اور فلاح کا خواب اسی وقت حقیقت بن سکتا ہے جب استحصالی ٹیکس نظام کا خاتمہ کر کے اسلامی اقتصادی اصولوں پر مبنی ایک جامع، مربوط اور انسان دوست نظام قائم کیا جائے، جو نہ صرف معاشی استحکام بلکہ سعادتِ دنیا و آخرت کا بھی ضامن ہو۔

